PMIndiaData/PMIndiaSum huggingface dataset:
मंत्रिमंडल ने पटना मेट्रो रेल परियोजना को मंजूरी दी, इस परियोजना में दानापुर से मीठापुर और  पटना जंक्‍शन से नये आईएसबीटी तक के दो गलियारे शामिल हैं

पटना में सार्वजनिक परिवहन और कनेक्टिविटी को बढ़ावा प्रधानमंत्री श्री नरेन्द्र मोदी की अध्यक्षता में मंत्रिमंडल ने पटना मेट्रो रेल परियोजना के दो मेट्रो रेल कॉरिडोर (i) दानापुर से मीठापुर (ii) पटना रेलवे स्टेशन से नए आईएसबीटी तक के कॉरिडोर के निर्माण के लिए अपनी मंजूरी दी हैं। इसकी अनुमानित लागत 1,3365.77 करोड़ रुपये है। परियोजना विवरण: यह परियोजना पांच साल में पूरी होगी। दानापुर कैंट से मीठापुर कॉरिडोर शहर के बीचों-बीच होकर गुजरेगा और घनी आबादी वाले इलाकों रज़ा बाज़ार, सचिवालय, उच्‍च न्‍यायालय और लॉ यूनिवर्सिटी रेलवे स्टेशन को जोड़ेगा। पटना जंक्‍शन से आईएसबीटी कॉरिडोर गांधी मैदान,पीएमसीएच, पटना विश्वविद्यालय, राजेंद्र नगर, महात्मा गांधी सेतु, ट्रांसपोर्ट नगर और आईएसबीटी को जोड़ेगा। यह मेट्रो शहर के निवासियों, औद्योगिक श्रमिकों, आगंतुकों और यात्रियों को पर्यावरण के अनुकूल और स्थायी सार्वजनिक परिवहन उपलब्‍ध कराएगी। पटना मेट्रो परियोजना की मुख्य विशेषताएं: दानापुर से मीठापुर कॉरिडोर की लंबाई 16.94 किमी है, जो अधिकतर भूमिगत (11.20 किमी) है और कहीं कहीं एलिवेटेड (5.48 किमी) है और इसमें 11 स्टेशन (3-एलिवेटेड और 8-भूमिगत) शामिल हैं। पटना स्टेशन से नए आईएसबीटी कॉरिडोर की लंबाई 14.45 किलोमीटर है, जो अधिकतर एलिवेटेड (9.9 किमी) है और कहीं-कहीं भूमिगत (4.55 किमी) है और इसमें 12 स्टेशन (9-एलिवेटेड और 3-भूमिगत) शामिल हैं। पटना समुदाय क्षेत्र की मौजूदा आबादी 26.23 लाख है जिसे पटना मेट्रो रेल परियोजना से प्रत्यक्ष और अप्रत्यक्ष रूप से लाभान्वित होने की उम्मीद है। स्वीकृत कॉरिडोर में रेलवे स्टेशनों और आईएसबीटी स्टेशन के साथ मल्टीमॉडल इंटीग्रेशन होगा और इसमें बसों का फीडर नेटवर्क, मध्‍यवर्ती सार्वजनिक परिवहन और गैर-मोटरीकृत परिवहन उपलब्‍ध होंगे। इस परियोजना में ट्रांजिट जन्‍य विकास (टीओडी) और विकास अधिकारों के हस्‍तांतरण (टीडीके) के माध्यम से किराये और विज्ञापन के साथ-साथ वेल्‍यू कैप्‍चर फाइनेंसिंग (वीसीएफ) से गैर-किराया बॉक्स राजस्व प्राप्‍त होगा। इस मेट्रो रेलवे कॉरिडोर के साथ-साथ बसे आवासीय क्षेत्रों को इस परियोजना से बहुत लाभ होगा। इन क्षेत्रों के लोग शहर के विभिन्न क्षेत्रों में आसानी से पहुंचने के लिए अपने आसपास के स्‍टेशनों से मेट्रो रेल में सवार होकर यात्रा करने में समर्थ होंगे।
मंत्रिमंडल ने दोहरे कराधान से बचाव के लिए भारत और पुर्तगाल के बीच कॉन्‍वेंशन में संशोधन के प्रोटोकॉल पर हस्ताक्षर को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने दोहरे कराधान से बचाव के लिए भारत और पुर्तगाल के बीच कॉन्‍वेंशन में संशोधन के प्रोटोकॉल पर हस्ताक्षर को मंजूरी दी है। यह प्रोटोकॉल आय पर कर के संबंध में राजकोषीय चोरी की रोकथाम भी सुनिश्चित करेगा। इस प्रोटोकॉल के लागू होने पर भारत और पुर्तगाल कर संबंधी सूचनाओं के आदान-प्रदान करने में समर्थ होंगे जिससे दोनों देशों के कर अधिकारियों को कर चोरी पर लगाम लगाने में मदद मिलेगी।
मिशन कर्मयोगी सरकार में मानव संसाधन प्रबंधन कार्य प्रणाली में मौलिक सुधार लाएगा – प्रधानमंत्री

प्रधानमंत्री ने यह भी कहा कि आईजीओटी प्‍लेटफॉर्म कार्य आधारित एचआर प्रबंधन और निरंतर ज्ञान के लिए परिवर्तन सक्षम करेगा श्री नरेन्द्र मोदी ने ट्वीट्स की एक श्रृंखला में कहा कि सिविल सर्विस क्षमता निर्माण के लिए राष्ट्रीय कार्यक्रम- मिशन कर्मयोगी सरकार में मानव संसाधन प्रबंधन कार्य प्रणाली में मौलिक सुधार करेगा। यह सरकारी कर्मचारियों की क्षमता बढ़ाने के लिए पैमाने और आधुनिक बुनियादी ढांचे का उपयोग करेगा। उन्होंने ट्वीट किया, “आईजीओटी प्लेटफ़ॉर्म कार्य-आधारित मानव संसाधन प्रबंधन और निरंतर ज्ञान के लिए परिवर्तन सक्षम करेगा। मिशन कर्मयोगी का उद्देश्य पारदर्शिता और प्रौद्योगिकी के माध्यम से भविष्य के लिए सरकारी कर्मचारियों को अधिक सृजनात्‍मक, रचनात्मक और नवोन्‍मेषी बनाना है।”
प्रधानमंत्री ने गुरेज घाटी में भारतीय सेना और बीएसएफ के जवानों के साथ दिवाली मनाई

प्रधानमंत्री श्री नरेन्द्र मोदी ने आज जम्मू-कश्मीर का गुरेज घाटी में नियंत्रण रेखा के समीप भारतीय सेना और बीएसएफ के जवानों के साथ दिवाली मनाई। वह लगभग दो घंटे तक वहां रहे। यह लगातार चौथी दिवाली है, जो प्रधानमंत्री ने सीमा पर तैनात जवानों के साथ मनाई है। प्रधानमंत्री ने जवानों को मिठाई बांटी और शुभकामनाओं का आदान-प्रदान किया। जवानों को संबोधित करते हुए प्रधानमंत्री ने कहा कि सभी की तरह वह भी अपने परिवार के साथ दिवाली मनाने की इच्छा रखते हैं। इसलिए वह सुरक्षा बलों के जवानों के बीच आ आते हैं, जिन्हें वह ‘अपना परिवार’ मानते हैं। प्रधानमंत्री ने कहा कि जब वह सुरक्षा बलों के जवानों और सैनिकों के बीच आकर समय बिताते हैं तो उन्हें नई ऊर्जा मिलती है। उन्होंने कठिन परिस्थितियों के बावजूद जवानों की तपस्या और बलिदान की सराहना की। प्रधानमंत्री ने कहा, उन्हें बताया गया है कि यहां उपस्थित जवान प्रतिदिन योग करते हैं। उन्होंने कहा कि यह निश्चित रूप से उनकी क्षमताओं को बढ़ाएगा और उनमें शांति की भावना का संचार करेगा। उन्होंने कहा कि अपना सेवाकाल पूरा करने के बाद सशस्त्र बलों को छोड़ने वाले जवान उत्तम योग प्रशिक्षक बन सकते हैं। प्रधानमंत्री ने उस नए संकल्प के बारे में भी बताया जिसे प्रत्येक भारतीय नागरिक को आजादी की 75वीं वर्षगांठ यानी 2022 के लिए लेना चाहिए। उन्होंने जवानों को नई चीजें करने के लिए प्रोत्साहित किया, ताकि उनके नियमित कार्य एवं कर्तव्य आसान और सुरक्षित बन सके। उन्होंने इस बात का भी उल्लेख किया कि सेना दिवस, नौसेना दिवस एवं वायुसेना दिवस के अवसर पर सर्वश्रेष्ठ नवाचारों को मान्यता दी जा रही है और उन्हें सम्मानित किया जा रहा है। प्रधानमंत्री ने कहा कि केंद्र सरकार हरसंभव तरीके से सशस्त्र बलों के कल्याण और भलाई के लिए प्रतिबद्ध है। इस संबंध में उन्होंने ‘वन रैंक, वन पेंशन’ के क्रियान्वयन का जिक्र किया, जो दशकों से लंबित पड़ा था। इस अवसर पर सेनाध्यक्ष जनरल बिपिन रावत और सेना के दूसरे वरिष्ठ अधिकारी भी उपस्थित थे। आगंतुक पुस्तिका में प्रधानमंत्री ने लिखाः “अपने प्रियजनों से दूर मातृभूमि की रक्षा करते, बलिदान की सर्वोच्च परंपराओं को प्रदर्शित करते, देश की सीमाओं पर तैनात सभी सैनिक बहादुरी और समर्पण की मिसाल हैं। मुझे दिवाली का त्यौहार आप सबके साथ मनाने का अवसर मिला है। उत्सव के इस अवसर पर सीमा पर बहादुर सैनिकों की मौजूदगी आशा का दीपक जलाती है और करोड़ों भारतीयों में नई ऊर्जा का संचार करती है। नए भारत के सपने को पूरा करने के लिए, यह हम सभी के लिए एक साथ काम करने का एक सुनहरा मौका है। सेना भी इसका एक हिस्सा है। आप सभी को दिवाली की शुभकामनाएं।”
प्रधानमंत्री ने भगवान बिरसा मुंडा को उनकी जयन्ती पर श्रद्धांजलि अर्पित की

प्रधानमंत्री श्री नरेन्‍द्र मोदी ने भगवान बिरसा मुंडा को उनके जन्‍मदिवस पर श्रद्धांजलि अर्पित की। प्रधानमंत्री ने कहा, ‘’मैं भगवान बिरसा मुंडा को उनके जन्‍मदिवस पर श्रद्धांजलि अर्पित करता हूं तथा उनके साहस और जनजातीय समुदायों के सशक्‍तिकरण की दिशा में उनके प्रयासों को नमन करता हूं।’’
प्रधानमंत्री श्री नरेन्द्र मोदी ने गूगल के सीईओ सुंदर पिचाई से बातचीत की

गूगल के सीईओ ने भारत में महामारी के खिलाफ लड़ाई में प्रधानमंत्री के नेतृत्व की सराहना की गूगल के सीईओ ने भारत में गूगल की व्यापक निवेश योजनाओं के बारे में प्रधानमंत्री को जानकारी दी किसानों को प्रौद्योगिकी से काफी फायदा हुआ है; कृषि क्षेत्र में ‘एआई’ की अपार संभावनाएं हैं: प्रधानमंत्री ऑनलाइन शिक्षा का दायरा बढ़ाने के लिए प्रौद्योगिकी के उपयोग और मातृ भाषा में प्रौद्योगिकी तक पहुंच बढ़ाने पर चर्चाएं हुईं प्रधानमंत्री श्री नरेन्द्र मोदी ने आज वीडियो कॉन्फ्रेंसिंग के माध्यम से गूगल के सीईओ श्री सुंदर पिचाई से बातचीत की। श्री पिचाई ने प्रधानमंत्री को कोविड-19 के बारे में लोगों के बीच जागरूकता बढ़ाने में मदद करने के साथ-साथ इस संबंध में विश्वसनीय जानकारियां प्रदान करने के लिए गूगल द्वारा किए गए प्रयासों के बारे में जानकारी दी। उन्होंने कहा कि प्रधानमंत्री की ठोस पहल पर लॉकडाउन करने के मजबूत कदम ने महामारी के खिलाफ भारत की लड़ाई की अत्‍यंत सुदृढ़ नींव रखी। प्रधानमंत्री ने भ्रामक सूचनाओं की गंभीर समस्‍या से निपटने और महामारी से जुड़ी आवश्यक सावधानियों के बारे में लोगों को सटीक जानकारियां देने में गूगल द्वारा निभाई गई अत्‍यंत सक्रिय भूमिका की भूरि-भूरि प्रशंसा की। उन्होंने स्वास्थ्य सेवाएं प्रदान करने के लिए प्रौद्योगिकी का और अधिक लाभ उठाने के बारे में भी चर्चा की। प्रधानमंत्री ने कहा कि भारतीय प्रौद्योगिकी के अनुरूप स्‍वयं को ढालने के साथ-साथ बड़ी तेजी से इसे अपना रहे हैं। उन्होंने प्रौद्योगिकी से किसानों के लाभान्वित होने और कृषि क्षेत्र में आर्टिफि‍शियल इंटेलिजेंस (एआई) के संभावित व्यापक फायदों के बारे में चर्चा की। प्रधानमंत्री ने आभासी प्रयोगशालाओं या वर्चुअल लैब के आइडिया को भी रेखांकित कि‍या, जिसका उपयोग विद्यार्थि‍यों के साथ-साथ किसानों द्वारा भी किया जा सकता है। श्री सुंदर पिचाई ने प्रधानमंत्री को देश में गूगल के नए उत्पादों और विभिन्‍न पहलों से भी अवगत कराया। उन्होंने बेंगलुरू में एआई रिसर्च लैब का शुभारंभ किए जाने का उल्लेख किया और इसके साथ ही गूगल के बाढ़ पूर्वानुमान संबंधी प्रयासों के अनगिनत लाभों पर भी प्रकाश डाला। इस दौरान प्रधानमंत्री को एक बड़ा निवेश कोष लॉन्‍च करने के साथ-साथ भारत में रणनीतिक साझेदारियां विकसित करने से संबंधित गूगल की योजना के बारे में जानकारी दी गई। प्रधानमंत्री ने कहा कि भारत भी दुनिया की सबसे खुली अर्थव्यवस्थाओं में से एक है। प्रधानमंत्री ने कृषि क्षेत्र में सुधार सुनिश्चित करने और नए रोजगारों के सृजन के अभियान के बारे में सरकार द्वारा हाल ही में उठाए गए ठोस कदमों के बारे में भी चर्चा की। इसके साथ ही उन्‍होंने फिर से कौशल बढ़ाने या कामगारों को नए कौशल से लैस करने के महत्व पर भी प्रकाश डाला। प्रधानमंत्री ने डेटा सुरक्षा और निजता से जुड़ी चिंताओं के मुद्दे पर विचार-विमर्श किया। प्रधानमंत्री ने कहा कि लोगों का भरोसा निरंतर बनाए रखने के लिए प्रौद्योगिकी कंपनियों को विशेष प्रयास करने की आवश्यकता है। उन्होंने साइबर अपराधों के साथ-साथ साइबर हमलों के रूप में खतरों के बारे में भी चर्चा की। इस दौरान ऑनलाइन शिक्षा का दायरा बढ़ाने के लिए कारगर तकनीकी सॉल्‍यूशन पेश करने, मातृ भाषा में प्रौद्योगिकी तक पहुंच बढ़ाने, खेल के क्षेत्र में दर्शकों को स्टेडियम जैसा नजारे का अहसास कराने के लिए एआर/वीआर का उपयोग करने और डिजिटल भुगतान के क्षेत्र में प्रगति जैसे विषयों पर भी व्‍यापक चर्चाएं हुईं।
प्रधानमंत्री ने लॉन बाउल पुरुष टीम को रजत पदक जीतने पर बधाई दी

प्रधानमंत्री श्री नरेन्द्र मोदी ने लॉन बाउल पुरुष टीम के खिलाड़ी सुनील बहादुर, नवनीत सिंह, चंदन कुमार सिंह और दिनेश कुमार को बर्मिंघम राष्ट्रमंडल खेल, 2022 में रजत पदक जीतने पर बधाई दी है। प्रधानमंत्री ने ट्वीट किया; "सुनील बहादुर, नवनीत सिंह, चंदन कुमार सिंह और दिनेश कुमार पर गर्व है, जिन्होंने लॉन बाउल में रजत पदक जीता है। उनकी दृढ़ता और टीम वर्क सराहनीय है। भविष्य के प्रयासों के लिए उन्हें शुभकामनाएं। #Cheer4India"
प्रधानमंत्री ने रोटावायरस के लिए देश में विकसित और निर्मित टीका लांच किया

प्रधानमंत्री श्री नरेन्द्र मोदी ने आज रोटावायरस के लिए देश में विकसित और निर्मित टीका रोटावैक लांच किया। देश में विकसित इस टीके से डायरिया के कारण होने वाले नवजातों की मृत्यु की समस्या से निपटने के प्रयासों में तेजी आएगी। रोटावायरस के कारण डायरिया से प्रत्येक वर्ष 10 लाख लोग अस्पतालों में दाखिल होते हैं और पांच वर्ष से कम आयु के लगभग 80 हजार बच्चों की मृत्यु हो जाती है। इससे प्रभावित परिवारों पर संवेदी दबाव पड़ने के अलावा गरीबी रेखा से नीचे रह रहे परिवारों पर असर पड़ता है और देश पर आर्थिक बोझ पड़ता है। प्रधानमंत्री ने देश में विकसित पहले रोटावायरस टीका में शामिल सभी सहयोगियों का अभिन्दन किया। यह कार्य बुनियादी शोध से लेकर उत्पाद विकास तक हुआ। प्रधानमंत्री ने उच्च श्रेणी के अनुसंधान और विकास के लिए भारत की क्षमता के रुप में इस प्रयास की प्रसंशा की। प्रधानमंत्री ने कहा कि भारत विशाल और विविध देश है और अनेक सामाजिक आर्थिक चुनौतियों का सामना कर रहा है। उन्होंने आशा व्यक्त की कि रोटावायरस टीके का विकास उच्च स्तर के अनुसंधान विकास और निर्माण गितिविधियों को न केवल चिकित्सा विज्ञान में बल्कि विज्ञान और टेक्नॉलाजी के अग्रणी क्षेत्रों को प्रेरणा देगा। उन्होंने टीके के विकास को चिकित्सा अनुसंधान के क्षेत्र में भारत और अमेरिका के बीच साझेदारी का सफल उदाहरण बताया। यह टीका निजी सार्वजनिक-साझेदारी मॉडल के तहत विकसित हुआ है। इसमें विज्ञान एवं टेक्नॉलाजी मंत्रालय, अमेरिकी सरकार के संस्थान और भारत के सरकारी संस्थान और स्वयंसेवी संगठनों ने साझेदारी की। बिल एंव मिलिंडा गेट फाउंडेशन ने समर्थन दिया। टीका विकास और उत्पादन में भारत बायोटेक इंडिया लिमिटेड को भारत अमेरिका टीका कार्यक्रम द्वारा 1997-98 में चुना गया था। कंपनी से टीके की कीमत प्रति खुराक एक अमेरिकी डालर रखने को कहा गया है। रोटावायरस के खिलाफ यह टीका वैश्विक रूप से तीसरा टीका है और वर्तमान मूल्य पर सबसे सस्ता है। इस अवसर पर केन्द्रीय मंत्री श्री वेंकैया नायडू, श्री जे. पी. नड्डा तथा श्री हर्ष वर्धन उपस्थित थे।
इंडियन यूनियन मुस्‍लिम लीग ने दिया प्रधानमंत्री राहत कोष में 25 लाख रुपए का योगदान

सांसद व इंडियन यूनियन मुस्‍लिम लीग के अध्‍यक्ष श्री ई. अहमद ने आज यहां प्रधानमंत्री को 25 लाख रुपए का चेक भेंट किया। यह राशि प्रधानमंत्री राष्‍ट्रीय राहत कोष को बाढ़ राहत व पुनर्वास कार्यों के लिए प्रदान की गई है। इंडियन यूनियन मुस्‍लिम लीग ने राहत कार्यों के लिए प्रधानमंत्री को हर संभव सहयोग देने का आश्‍वासन दिया है।
कैबिनेट ने चिकित्‍सा उत्‍पाद विनिमयन के क्षेत्र में भारत और अर्जेंटीना के बीच सहयोग के लिए समझौता ज्ञापन को मंजूरी प्रदान की

प्रधानमंत्री श्री नरेन्‍द्र मोदी की अध्यक्षता में केंद्रीय मंत्रिमंडल ने चिकित्सा उत्‍पाद विनिमयन के क्षेत्र में भारत और अर्जेंटीना के बीच सहयोग के लिए समझौता ज्ञापन कार्योत्‍तर मंजूरी प्रदान की। लाभ इस मंजूरी से दोनों देशों को विनिमयन के आयामों को बेहतर तरीके से समझने में मदद मिलेगी और अर्जेंटीना को चिकित्‍सा उत्‍पादों के निर्यात को बढ़ाने में सहायता प्राप्‍त होगी। अंतर्राष्‍ट्रीय स्‍तर पर दोनों देशों के बीच समन्‍वय बेहतर होगा।
दीनदयाल उपाध्याय की जयंती के अवसर पर ओएनजीसी को प्रधानमंत्री का आह्वान

पंडित दीनदयाल उपाध्याय की जयंती के अवसर पर आज प्रधानमंत्री श्री नरेन्द्र मोदी ने तेल और प्राकृतिक गैस निगम-ओएनजीसी- को एक चुनौती लेने का आमंत्रण दिया। सौभाग्य योजना के शुभारंभ के अवसर पर आयोजित एक समारोह में अधिकारियों और कर्मचारियों को संबोधित करते हुए, प्रधानमंत्री ने उनसे कुशल इलेक्ट्रिक चूल्हा(स्टोव) के निर्माण की दिशा में काम करने का आह्वान किया, जोकि बिजली के उपयोग के माध्यम से खाना पकाने में सक्षम हो। प्रधानमंत्री ने कहा कि इस नई खोज से, एक स्ट्रोक में, आयातित ईंधन पर राष्ट्र की निर्भरता पर काफी प्रभाव पड़ेगा। उन्होंने कहा कि जबकि दुनिया इलेक्ट्रिक कारों की दिशा में काम कर रही है, भारत में इलेक्ट्रिक कारों के अलावा, इलेक्ट्रिक स्टोव लोगों की जरूरतों को पूरा करने के लिए एक लंबे समय तक मददगार साबित होगी। उन्होंने ओएनजीसी से कहा कि वह इस क्षेत्र में नई खोज के लिए स्टार्टअप्स और युवाओं को आमंत्रित करे।
प्रधानमंत्री ने नागरिकों के साथ 'मन की बात' साझा की

प्रधानमंत्री – विदेशों से काले धन की वसूली मेरे लिए विश्वास और प्रतिबद्धता का विषय है – हम सही रास्ते पर हैं। स्वच्छता अभियान एक जन आंदोलन बन रहा है- मुझे अच्छे परिणामों की उम्मीद है। मुझे खुशी है कि सभी वर्गों के लोगों ने मुझसे मिलने पर सामाजिक मुद्दों की जिम्मदारी लेने की इच्छा जाहिर करना शुरू कर दिया है। प्रधानमंत्री श्री नरेन्द्र मोदी ने कहा कि विदेशों से काले धन की वसूली मेरे लिए विश्वास और एक प्रतिबद्धता का विषय है । ऑल इंडिया रेडियो पर आज दूसरी बार मन की बात कार्यक्रम में नागरिकों के साथ अपने विचार साझा करते हुए प्रधानमंत्री ने कहा कि उन्हें यकीन है कि देशवासियों ने काले धन के मामले में उनपर भरोसा किया। अभी भी उनकी इच्छा अपना यह उद्देश्य दोहराने की है कि भारत से जो धन अवैध रूप से विदेश गया है, उसे वापस आना चाहिए। उन्होंने कहा कि लोकतंत्र में यह स्वाभाविक है कि इस मुद्दे से निपटने के बारे में अलग-अलग मत हो सकते हैं लेकिन मैं वर्तमान में उपलब्ध जानकारी के आधार पर जनता को आश्वस्त करना चाहता हूं कि सरकार सही रास्ते पर है। प्रधानमंत्री ने कहा कि किसी ने यह कल्पना भी नहीं की थी कि स्वच्छता अभियान जन आंदोलन बन जाएगा। उन्होंने कहा कि अच्छे परिणाम पहले से ही दिखाई दे रहे हैं। इस मामले के दो पहलू हैं- पहला मौजूदा गंदगी को कैसे हटाया जा सकता है और दूसरा उतना ही महत्वपूर्ण पहलू यह है कि अब लोग जोश के साथ यह कहते हैं कि वो कुछ ऐसा कार्य नहीं करेंगे जिससे गंदगी फैले। प्रधानमंत्री ने कहा कि बच्चे भी अब सफाई के बारे में जागरूक हैं। श्री नरेन्द्र मोदी ने इस बात पर संतोष जाहिर किया कि जीवन के सभी क्षेत्रों से जो लोग उनसे मिलने आते हैं उनमें सरकारी अधिकारी, खिलाड़ी, फिल्म जगत के लोग, व्यापारी और वैज्ञानिक शामिल हैं। ये सभी सामाजिक मुद्दों की जिम्मदारी लेने के बारे में बात करते हैं। प्रधानमंत्री ने कहा कि वे इसे एक बड़े बदलाव के रूप में देखते हैं। प्रधानमंत्री ने विकलांग बच्चों के लिए दो नवीन योजनाएं लाने के लिए मानव संसाधन मंत्रालय के अधिकारियों की प्रशंसा की। पहली योजना विशेष रूप से विकलांग बच्चों को तकनीकी शिक्षा प्राप्त करने के लिए 1000 छात्रवृत्तियां देने और दूसरी ऐसे बच्चों के लिए उचित बुनियादी सुविधाएं सृजित करने के लिए सभी केंद्रीय विद्यालयों और केंद्रीय विश्वविद्यालयों को एक-एक लाख रूपये का अनुदान देने के बारे में है। प्रधानमंत्री ने कहा कि पिछले रेडियो संबोधन के दौरान उन्होंने लोगों को घर में एक खादी परिधान रखने का सुझाव दिया था। उन्होंने इस बात पर खुशी जाहिर की कि इस संबोधन के बाद से खादी की बिक्री दोगुनी से भी अधिक हो गयी है। प्रधानमंत्री ने दीवाली के दिन सियाचिन की यात्रा और वहां सैनिकों के साथ अपनी बातचीत का भी उल्लेख किया। उन्होंने कहा कि वह वहां इसलिए गए क्योंकि हम उन्हीं के कारण दीवाली मना सके हैं। उन्होंने अभी हाल में कैम्ब्रियन पेट्रोल प्रतियोगिता जीतने वाले सैनिकों को बधाई दी। इस प्रतियोगिता में 140 देशों की सेनाओं ने भाग लिया था। प्रधानमंत्री ने युवा पीढ़ी में नशीले पदार्थों के सेवन के खतरे से निपटने के लिए लोगों से सुझाव भी आमंत्रित किए। उन्होंने कहा कि वह अगले रेडियों संबोधन में इस विषय पर बातचीत करेंगे। श्री नरेन्द्र मोदी ने कहा कि सक्रिय नागरिक विकास की सबसे बड़ी ताकत है। प्रधानमंत्री ने इंटरनेट की मदद बिना ही उनसे सम्पर्क करने के लिए लोगों को उन्हें इस पते पर लिखने के लिए आमंत्रित किया:- मन की बात, आकाशवाणी, संसद मार्ग, नई दिल्ली
मंत्रिमंडल को रेल के क्षेत्र में सहयोग पर भारत और कोरिया के बीच समझौता ज्ञापन के बारे में जानकारी दी गई

प्रधानमंत्री श्री नरेन्द्र मोदी के नेतृत्व में केन्द्रीय मंत्रिमंडल को रेल के क्षेत्र में वैज्ञानिक और तकनीकी सहयोग को सुदृढ़ करने तथा बढ़ावा देने के लिए अनुसंधान डिजाइन एवं मानक संगठन (आरडीएसओ), भारत और कोरिया रेलरोड रिसर्च इंस्टिट्यूट (केआरआरआई) के बीच सहयोग पर समझौता ज्ञापन (एमओयू) के बारे में जानकारी दी गई है। इस समझौता ज्ञापन पर 10 जुलाई, 2018 को हस्ताक्षर किया गया था। प्रभावः यह एमओयू भारतीय रेल के लिए कोरियाई रेल के साथ मिलकर रेल क्षेत्र में नवीनतम प्रगतियों एवं ज्ञान साझा करने तथा परस्पर संवाद का एक मंच उपलब्ध कराएगा। यह ज्ञान साझा करने के लिए विशिष्ट प्रौद्योगिकी क्षेत्रों एवं अन्य परस्पर संवादों पर ध्यान केन्द्रित करते हुए तकनीकी विशेषज्ञों, रिपोर्टों एवं तकनीकी दस्तावेजों के विनिमय, प्रशिक्षण एवं संगोष्ठियों एवं कार्यशालाओं के आदान-प्रदान को सुगम बनाएगा। विवरणः इस समझौता ज्ञापन के अन्‍तर्गत निम्नलिखित प्रमुख क्षेत्रों में ध्यान केन्द्रित दृष्टिकोण के साथ सहयोग की एक संरचना उपलब्ध कराएगाः- • परस्पर आपसी हितों के लिए संयुक्त अनुसंधान का योजना निर्माण एवं निष्पादन; • भारत में नवीनतम रेल अनुसंधान एवं विकास सुविधाओं की स्थापना में सहयोग; • तकनीकी संगोष्ठी या फोरम का योजना निर्माण एवं निष्पादन; • केआरआरआई द्वारा आरडीएसओ कर्मियों के लिए अल्पकालिक प्रशिक्षण कार्यक्रम; • विशिष्ट परियोजनाओं के लिए सीमित अवधि हेतु केआरआरआई और आरडीएसओ के बीच कर्मियों का विनिमय कार्यक्रम; • दोनों देशों के रेल उद्योग के विकास के लिए परामर्श; एवं • सहयोग कार्यकलापों का कोई दूसरा रूप जिस पर दोनों पक्षों द्वारा सहमति हो। पृष्ठभूमि रेल मंत्रालय ने विभिन्न देशों की सरकारों तथा राष्ट्रीय रेलों के साथ रेल क्षेत्र में तकनीकी सहयोग के लिए समझौता ज्ञापनों पर हस्ताक्षर किए हैं। सहयोग के चिह्नित क्षेत्रों में हाई स्पीड कॉरिडोर, वर्तमान रूटों में गति में बढ़ोत्तरी करना, विश्व स्तरीय स्टेशनों का विकास, हेवी हॉल ऑपरेशंस एवं रेल अवसंरचना का आधुनिकीकरण आदि शामिल हैं। यह सहयोग रेल प्रौद्योगिकी एवं परिचालनों के क्षेत्र में प्रगतियों, ज्ञान साझा करने, तकनीकी दौरों, आपसी हित के क्षेत्रों में प्रशिक्षण एवं संगोष्ठी और कार्यशालाओं पर सूचना के आदान-प्रदान के जरिए अर्जित किया जाता है।
प्रधानमंत्री ने स्वतंत्रता संग्राम सेनानी श्री वी.ओ. चिदम्बरम पिल्लई को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने स्वतंत्रता संग्राम सेनानी श्री वी.ओ. चिदम्बरम पिल्लई को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा हैः “महान वी.ओ.चिदम्बरम पिल्लई को उनकी जयंती पर श्रद्धांजलि। स्वतंत्रता संग्राम में महान योगदान के लिये हमारा राष्ट्र उनका ऋणी है। उन्होंने आर्थिक प्रगति और आत्मनिर्भर बनने पर सदैव बल दिया। उनके आदर्श हमें आज भी प्रेरित करते हैं।”
प्रधानमंत्री श्री नरेन्द्र मोदी 15 नवंबर को रांची में भगवान बिरसा मुंडा स्मृति उद्यान सह स्वतंत्रता सेनानी संग्रहालय का उद्घाटन करेंगे

भारत सरकार ने घोषणा की है कि भगवान बिरसा मुंडा की जयंती को जनजातीय गौरव दिवस के रूप में मनाया जाएगा। इस अवसर पर प्रधानमंत्री श्री नरेन्द्र मोदी 15 नवंबर, 2021 को सुबह 9:45 बजे वीडियो कॉन्फ्रेंस के माध्यम से रांची में भगवान बिरसा मुंडा स्मृति उद्यान सह स्वतंत्रता सेनानी संग्रहालय का उद्घाटन करेंगे। प्रधानमंत्री ने हमेशा जनजातीय समुदायों के अमूल्य योगदान, विशेष रूप से भारतीय स्वतंत्रता संग्राम में उनके बलिदान पर जोर दिया है। 2016 में अपने स्वतंत्रता दिवस भाषण में, उन्होंने भारत के स्वतंत्रता संग्राम में जनजातीय स्वतंत्रता सेनानियों द्वारा निभाई गई भूमिका पर जोर दिया और बहादुर जनजातीय स्वतंत्रता सेनानियों की स्मृति को समर्पित संग्रहालयों के निर्माण की परिकल्पना की गई, ताकि देश की आने वाली पीढ़ियों को उनके बलिदानों के बारे में जानकारी प्राप्त हो सके। जनजातीय कार्य मंत्रालय ने अब तक दस आदिवासी स्वतंत्रता सेनानी संग्रहालयों के निर्माण को मंजूरी दी है। ये संग्रहालय विभिन्न राज्यों और क्षेत्रों के जनजातीय स्वतंत्रता सेनानियों की यादों को संजो कर रखेंगे। भगवान बिरसा मुंडा स्मृति उद्यान सह स्वतंत्रता सेनानी संग्रहालय झारखंड राज्य सरकार के सहयोग से रांची के पुराने केंद्रीय कारावास में बनाया गया है, जहां भगवान बिरसा मुंडा ने अपने प्राणों की आहुति दी थी। यह राष्ट्र और जनजातीय समुदायों के लिए उनके बलिदान को श्रद्धांजलि होगी। जनजातीय संस्कृति एवं इतिहास को संरक्षित और बढ़ावा देने में संग्रहालय महत्वपूर्ण भूमिका निभाएगा। यह भी प्रदर्शित करेगा कि किस तरह आदिवासियों ने अपने जंगलों, भूमि अधिकारों, अपनी संस्कृति की रक्षा के लिए संघर्ष किया और राष्ट्र निर्माण के लिए उनकी वीरता और बलिदान को भी प्रदर्शित करेगा। यह संग्रहालय भगवान बिरसा मुंडा के साथ, शहीद बुधु भगत, सिद्धू-कान्हू, नीलांबर-पीतांबर, दिवा-किसुन, तेलंगा खड़िया, गया मुंडा, जात्रा भगत, पोटो एच, भगीरथ मांझी और गंगा नारायण सिंह जैसे विभिन्न आंदोलनों से जुड़े अन्य जनजातीय स्वतंत्रता सेनानियों के बारे में भी जानकारी प्रदर्शित करेगा। संग्रहालय में भगवान बिरसा मुंडा की 25 फीट की प्रतिमा और क्षेत्र के अन्य स्वतंत्रता सेनानियों की 9 फीट की प्रतिमा मौजूद होगी। स्मृति उद्यान को 25 एकड़ क्षेत्र में विकसित किया गया है और इसमें संगीतमय झरना, खान-पान परिसर, बाल उद्यान, इन्फिनिटी पूल, गार्डन और अन्य मनोरंजन सुविधाएं उपलब्ध होंगी। कार्यक्रम के दौरान केंद्रीय जनजातीय कार्य मंत्री भी उपस्थित रहेंगे।
प्रधानमंत्री ने उत्‍तर प्रदेश के एटा जिले में सड़क दुर्घटना में लोगों के मारे जाने पर दुख व्‍यक्‍त किया

प्रधानमंत्री श्री नरेन्‍द्र मोदी ने उत्‍तर प्रदेश के एटा जिले में सड़क दुर्घटना में लोगों के मारे जाने पर दुख व्‍यक्‍त किया है। प्रधानमंत्री ने कहा, ‘उत्‍तर प्रदेश के एटा जिले की दुखद घटना से आहत हूं। मैं पीडित परिवारों के दुख में उनके साथ हूं और बच्‍चों की मौत पर दुख व्‍यक्‍त करता हूं। मेरी प्रार्थना है कि एटा में हुई इस दुर्घटना में घायल व्‍यक्ति जल्‍द स्‍वस्‍थ हों।’
प्रधानमंत्री ने गोड़िया मिशन और मठ के शत वार्षिकी समारोह का उद्घाटन किया

प्रधानमंत्री श्री नरेन्द्र मोदी ने आज कोलकाता में गोड़िया मिशन और मठ के शत वार्षिकी समारोह का उद्घाटन किया। प्रधानमंत्री श्री नरेन्द्र मोदी ने इस अवसर पर कहा कि भारत की आध्यात्मिक जागृति के पीछे इसकी सभ्यता का पुराना चरित्र है। उन्होंने कहा कि लंबे समय तक भारत की यह आध्यात्मिक जागृति बरकरार है। उन्होंने कहा यह आध्यात्मिक जागृति, चेतना या विवेक भाषा तक भी पहुंच जाता है। वैष्णव जन तो तेने रे कहिये रे इसका एक प्रमुख उदाहरण है। उन्होंने कहा कि आधुनिक संदर्भ में वैष्णव जन शब्द की जगह आसानी से जन प्रतिनिधि शब्द को रखा जा सकता है। प्रधानमंत्री ने कहा कि भारतीय समाज में सुधार हमेशा अंदर से हुआ है। राजा राममोहन राय और ईश्वर चंद्र विद्यासागर इसके प्रमुख उदाहरण हैं। प्रधानमंत्री बाद में गोड़िया मठ की प्रार्थना में शामिल हुए।
प्रधानमंत्री 3 जून को उत्तर प्रदेश के दौरे पर जाएंगे

प्रधानमंत्री श्री नरेन्द्र मोदी 3 जून, 2022 को उत्तर प्रदेश का दौरा करेंगे। प्रधानमंत्री लगभग 11 बजे इंदिरा गांधी प्रतिष्ठान, लखनऊ पहुंचेंगे, जहां वे यूपी इन्वेस्टर्स समिट के ग्राउंड ब्रेकिंग सेरेमनी @3.0 में भाग लेंगे। प्रधानमंत्री दोपहर लगभग 1:45 बजे कानपुर के परौंख गांव पहुंचेंगे, जहां वे माननीय राष्ट्रपति श्री राम नाथ कोविंद के साथ पथरी माता मंदिर के दर्शन करेंगे। इसके बाद दोपहर करीब 2 बजे वे डॉ. बी. आर. अंबेडकर भवन जाएंगे, जिसके बाद दोपहर 2:15 बजे मिलन केंद्र का दौरा करेंगे। यह केंद्र माननीय राष्ट्रपति का पैतृक घर है, जिसे सार्वजनिक उपयोग के लिए दान कर दिया गया था और एक सामुदायिक केंद्र (मिलन केंद्र) में परिवर्तित कर दिया गया था। इसके बाद वे दोपहर 2:30 बजे परौंख गांव में एक सार्वजनिक समारोह में शामिल होंगे। ग्राउंड ब्रेकिंग सेरेमनी के दौरान प्रधानमंत्री 80,000 करोड़ रुपये से अधिक की 1406 परियोजनाओं का शिलान्यास करेंगे। परियोजनाओं में कृषि और संबद्ध, आईटी और इलेक्ट्रॉनिक्स, एमएसएमई, विनिर्माण, अक्षय ऊर्जा, फार्मा, पर्यटन, रक्षा एवं एयरोस्पेस, हथकरघा तथा कपड़ा आदि जैसे विविध क्षेत्र शामिल हैं। इस समारोह में देश के उद्योग जगत के दिग्गज शामिल होंगे। 21-22 फरवरी, 2018 को यूपी इन्वेस्टर्स समिट 2018 आयोजित किया गया था, जबकि पहला ग्राउंड ब्रेकिंग सेरेमनी 29 जुलाई, 2018 को और दूसरा ग्राउंड ब्रेकिंग सेरेमनी 28 जुलाई, 2019 को आयोजित किया गया था। पहले ग्राउंड ब्रेकिंग सेरेमनी के दौरान, 61,500 करोड़ रुपये से अधिक मूल्य की 81 परियोजनाओं का शिलान्यास किया गया था और दूसरे ग्राउंड ब्रेकिंग समारोह में 67,000 करोड़ रुपये से अधिक लागत वाली 290 परियोजनाओं का शिलान्यास किया गया।